Tiltale for overtrædelse af våbenlovens § 10, stk. 1, jf. § 2, stk. 1, jf. § 1, stk. 1, nr. 1 og 2 samt våbenbekendtgørelsens § 44, jf. § 15, stk. 1, nr. 1 og § 21. Påstand om konfiskation
Ret: Retten i Hillerød (1. instans)
Faggruppe: Straffesag — Almindelig domsmandssag
Sagsemner: Våben, eksplosiver og fyrværkeri;

/

Retten i Hillerød

Udskrift af dombogen

D O M

afsagt den 9. maj 2011

Rettens nr. 9-1377/2011
Politiets nr. 0900-84171-00026-10 - Advokatur S

Anklagemyndigheden
mod
Tiltalte
CPR nr. (Født 1959)

Der har medvirket domsmænd ved behandlingen af denne sag.

Anklageskrift er modtaget den 26. april 2011.

Tiltalte er tiltalt for

overtrædelse af våbenlovens § 10, stk. 1, jf. § 2, stk. 1, jf. § 1, stk. 1, nr. 1
og 2 samt våbenbekendtgørelsens § 44, jf. § 15, stk. 1, nr. 1 og § 21,
ved i perioden mellem den 31. marts 2010 og den 12. juli 2010 på sin
daværende bopæl, beliggende Adresse i Hillerød, at have været i besiddelse af
en salonriffel, et såkaldt kombinationsvåben, dvs. en kombineret riffel og
haglgevær, 485 riffelpatroner, 21 tomme riffel hylstre, 40 hagl og 51
jagtpatroner uden politiets tilladelse, idet sigtedes jagttegn var udløbet den 31.
marts 2010 og ikke søgt fornyet, selvom jagttegnet var en forudsætning for
sigtedes våbentilladelser, samt ved den 12. juli 2010 ca. kl. 12.00 på Adresse i
Hillerød uden politiets tilladelse at have været i besiddelse af en dolk med en
klingelængde på 18 cm, en bajonet med en klingelængde på 30,5 cm og en
machete med en klingelængde på 29 cm, ligesom sigtede undlod at opbevare
en revolver af mærket Smith & Wesson og ammunition til denne forsvarligt i et
dertil godkendt sikringsskab, idet revolveren var efterladt skarpladt og sammen
med tilhørende ammunition under en hovedpude i hans seng.

Påstande

Anklagemyndigheden har nedlagt påstand om fængselsstraf i ikke under 14
dage.

Anklagemyndigheden har påstået konfiskation af en salonriffel med
Våbennummer 1, et kombinationsvåben med Våbennummer 2, 485
riffelpatroner, 21 tomme riffelhylstre, 40 hagl, 51 jagtpatroner, en dolk med en
klingelængde på 18 cm, en bajonet med en klingelængde på 30,5 cm, en
machete med en

Std 75284



/

side 2

klingelængde på 29 cm, en revolver af mærket Smith & Wesson med
Våbennummer 3 samt 10 Magnum 357 patroner hos tiltalte, jf. straf-felovens §
75, stk. 2.

Tiltalte har nægtet sig skyldig.

Sagens oplysninger

Tiltalte har forklaret, at han altid har behandlet sine våben forsvarligt. Han er
altid gået meget op i jagt, men har måttet sælge mange våben for at kunne
betale sin husleje. Han havde våbentilladelse til sin salonriffel og til
kombinationsvåbenet. Han vidste godt, at våbentilladelserne var betinget af
gyldigt jagttegn. Han plejer altid at forny sit jagttegn hvert år den 1. april.
Våbentilladelsen fornyer han hvert 10. år. Lige netop dette år den 31. marts
2010 fik han ikke fornyet sit jagttegn, da han var ude af balan-ce. Han havde
fået dårlige nerver, fordi han havde afviklet sin forretning og endnu ikke var
kommet sig over at være blevet skilt 6 år tidligere. Han fik et slagtilfælde og
måtte indlægges på Hillerød Sygehus i midten af juni 2010 for sukkersyge.
Efter ca. 1 uges ophold på den afdeling, hvor han blev indlagt, blev han
overflyttet til en psykiatrisk afdeling. Dér kom politiet for at afhøre ham den
12. juli 2010. Han havde inden sin indlæggelse givet nøglerne til sin udlejer,
Person, der ønskede at fremvise værkstedet til en eventuel ny udle-jer. Han
havde imidlertid ingen konkrete planer om fraflytning. Han havde 2
våbenskabe på sin bopæl, som var behørigt naglet fast i gulvet. Ammunitio-nen
lå i våbenskabene. Det kan godt passe, at der var tale om den mængde
ammunition, der er angivet i anklageskriftet. Ammunitionen var indkøbt med
henblik på den forestående jagtsæson. Der er ikke låst mellem værkstedet og
hans privatbolig.

Han havde en dolk og en bajonet hængende på væggen. Han har efterfølgen-de
fået en blankvåbentilladelse til disse våben, men han havde ikke tilladelsen på
det pågældende tidspunkt. Machetten har han fået af en ven fra udlandet for ca.
30 år siden. Den hang ikke på væggen, men lå i en skuffe. Dolken har han fået
af sin lillebror for ca. 15 år siden. Bajonetten købte han af en klunser for ca. 7-
8 år siden.

Han har 2 revolvere. Smith &Wesson revolveren lå under hovedpuden og var
skarpladt. Foreholdt bilag 7, billede 5, har tiltalte forklaret, at det godt kan
passe, at ammunitionen lå ved siden af revolveren. Pistolen lå under hans ho-
vedpude, fordi han lige havde renset den nogle dage inden indlæggelsen. Den
var skarpladt, fordi man placerer patroner i pistolen i forbindelse med, at man
renser en pistol. Han lagde den under puden, fordi der kom nogen ind på
værkstedet, mens han rensede pistolen, og så var det lettere at lægge den un-
der hovedpuden, end at gå hen og lægge den i våbenskabet. Han glemte ef-
terfølgende at lægge den i skabet.

Foreholdt bilag 2, side 2, linie 5, kan tiltalte ikke huske at have forklaret, at



/

side 3

han skulle have lagt pistolen under sin pude, fordi han tænkte på at tage sit eget
liv. Han har ikke haft i tankerne at ville skade sig selv med pistolen.

Tiltalte er ikke tidligere straffet af betydning for nærværende sag.

Følgende fremgår af Kriminalforsorgens undersøgelse af 8. november 2010 i
medfør af retsplejelovens § 808:

"Konklusion
Såfremt retten finder, at sagen kan afgøres med en betinget dom, finder
man Tiltalte egent til at modtage en sådan afgørelse.
Man skal anbefale, at der fastsættes vilkår om tilsyn af kriminal-
forsorgen i 1 år samt vilkår om, at Tiltalte, så-fremt tilsynsmyndigheden
finder det fornødent, undergiver sig en godkendt behandling mod
alkoholmisbrug."

Tiltalte har om sine personlige forhold forklaret, at han startede med at drik-ke
alkohol efter sin skilsmisse, og at han forinden havde haft en ædru periode på
14 år. Han er i dag i behandling med antabus, som han modtager hver mandag
på Værested. Han har fået en lejlighed ved siden af Værested, hvor han bor
alene.

Rettens begrundelse og afgørelse

Tiltalte har erkendt at have været i besiddelse af en salonriffel, et kombinati-
onsvåben, 485 riffelpatroner, 21 tomme riffel hylstre, 40 hagl og 51 jagtpat-
roner uden politiets tilladelse, idet han ikke havde fornyet sit jagttegn, der var
udløbet den 31. marts 2010.

Tiltalte har endvidere erkendt at have været i besiddelse af en dolk med en
klingelængde på 18 cm., en bajonet med en klingelængde på 30,5 cm. og en
machete med en klingelængde på 29 cm. uden at have den fornødne tilladelse
hertil.

Endelig har tiltalte erkendt, at han opbevarede en revolver af mærket Smith og
Wesson skarpladt og sammen med tilhørende ammunition i sin seng.

Ved ikke at have fornyet sit jagttegn, ved ikke at have indhentet fonøden til-
ladelse til blankvåbnene og ved at opbevare revolveren som sket, har tiltalte
handlet uagtsomt og anses derfor for skyldig efter anklageskriftet.

Straffen fastsættes til fængsel i 14 dage, jf. våbenlovens § 10, stk. 1, jf. § 2, stk.
1, jf. § 1, stk. 1, nr. 1 og 2, og våbenbekendtgørelsens § 44, stk. 4, jf. §15, stk.
1, nr. 1, og § 44, stk. 1, jf. § 21, stk. 3.

Straffen skal ikke fuldbyrdes, hvis tiltalte overholder de betingelser, som er



/

side 4

angivet nedenfor, jf. straffelovens § 56, stk. 2.

Tiltalte har opbevaret en skarpladt revolver liggende under puden i sin seng
sammen med yderligere ammunition. Hertil kommer, at der efter tiltaltes for-
klaring ikke var aflåst mellem værkstedet og tiltaltes privatbolig, hvor revol-
veren blev fundet i tiltaltes seng. Revolveren har dermed været opbevaret u-
forsvarligt, hvilket er anset for en skærpende omstændighed ved strafudmå-
lingen.

Retten tager påstanden om konfiskation til følge, jf. straffelovens § 75, stk. 2.

Thi kendes for ret:

Tiltalte skal straffes med fængsel i 14 dage.

Straffen skal ikke fuldbyrdes, hvis tiltalte overholder følgende betingelser:

1. Tiltalte må ikke begå noget strafbart i en prøvetid på 2 år fra endelig dom.

2. Tiltalte skal i 2 år være under tilsyn af Kriminalforsorgen og skal, hvis
Kriminalforsorgen finder det fornødent, efter deres nærmere bestemmel-se
i denne periode undergive sig en godkendt behandling mod alkohol-
misbrug.

Hos tiltalte konfiskeres en salonriffel med Våbennummer 1, et kombinations-
våben med Våbennummer 2, 485 riffelpatroner, 21 tomme riffelhylstre, 40
hagl, 51 jagtpatroner, en dolk med en klingelængde på 18 cm, en bajonet med
en klingelængde på 30,5 cm, en machete med en klingelængde på 29 cm, en
revolver af mærket Smith & Wesson med Våbennummer 3 samt 10 Magnum
357 patroner.

Tiltalte skal betale sagens omkostninger.

Dommer



/